Wonderwerk-baba: ‘Ek het nie geweet ek kan so sterk wees nie’Nicole en Hayley Meyer. Foto: Verskaf Maroela Media het vroeër berig oor klein Hayley Meyer wat onverwags op 4 April gebore is en by geboorte net 650 g geweeg het. Pieter en Nicole Meyer, albei 21 jaar oud, het Hayley eers op 14 Julie verwag, maar weens komplikasies moes ŉ noodkeisersnee gedoen word. Pieter het Maandag aan Maroela Media gesê sommige dae is beter as ander, maar hulle bly hoop dat hul dogtertjie ten volle sal herstel. “Gister was ŉ baie slegte dag. Haar hartklop was baie stadig en hulle moes haar 100% suurstof gee. Haar bloeddruk was ook so laag dat die masjien dit nie eens kon registreer nie,” het hy gesê. “Toe ek dit sien, het ek net langs haar bedjie op my knieë gegaan en gebid dat die Here moet intree. Skielik het haar hartklop opgeskiet na 116 en haar bloeddruk het gestabiliseer. Dit was ongelooflik om te sien. Sy het só gestabiliseer dat Nicole haar selfs vir ŉ rukkie kon vashou.” Hy vertel Hayley slaap meestal aangesien sy baie sterk pynmedikasie ontvang, maar sy toon wel reaksie as hulle aan haar vat. “As Nicole aan haar mondjie vat, beweeg sy haar lippies – of sy wikkel haar tone as ons haar voetjie streel. So, ek dink sy weet ons is daar by haar.” Hy het gesê Hayley het nog nie regtig gewig aangesit sedert haar geboorte nie en haar lyfie is in dié stadium baie geswel. Volgens Pieter het die egpaar ook hul familie en vriende gevra om Maandag ter viering van Hayley se “twee-weke-verjaardag” pers aan te trek om hul ondersteuning aan haar en ander vroeggebore babas te wys. “Pers is ŉ kleur wat oral gebruik word ter ondersteuning van vroeggebore babas en aangesien Hayley ŉ dogtertjie is, is pers eintlik die perfekte kleur vir haar,” het hy gesê. “Ek het nooit kon droom ek sal so sterk in sulke moeilike omstandighede kan wees nie, maar ek en Nicole is wonderbaarlik albei baie sterk. Ons lewe baie na aan die Here en bid heeltyd dat Hy vir Hayley en ons hierdeur sal dra. As dit nie vir ons geloof was nie, sou ek dalk lankal moed opgegee het.”